Eksperter tror Kristoff kan overgå det eventyrlige fjoråret
Ingen i verden matchet nordmannens 20 triumfer i fjor. Høydepunktet var seieren i Flandern Rundt, men det startet med tre etappeseirer i Tour of Qatar – akkurat som i år. Og om Katusha-rytteren kanskje ikke tar like mange seirer, tror eksperter at 2016 kan stå igjen som et enda bedre år enn det forrige. – Formmessig virker han enda sterkere nå enn i fjor. Han har slått Mark Cavendish, en av verdens beste, og er på god gang mot å gjøre nok en god sesong. Han kan overgå den forrige, sier TV 2-ekspert Dag Otto Lauritzen til VG. MILLIMETER-SEIER: Sjekk det ekstreme målfoto-oppgjøret da Kristoff vant i QatarHan fortsetter: – Han trenger ikke å ta 20 seirer for å overgå fjorårssesongen, for det var ikke alle som kom i like store løp. Jeg tror ikke Kristoff var hundre prosent fornøyd med sesongen, for han klarte ikke å knekke koden i Tour de France, og det er det som kan gjøre at han topper det i år. Og så må man håpe på en klassiker-seier. Kristoffs trener, Stein Ørn, mener at man ikke skal forvente at Kristoff overgår fjoråret. – Fjoråret var ekstremt, egentlig. Det å tro at han skal kunne gjenta det, blir litt galt. Men han har hatt fremgang hvert eneste år han har kjørt. Han er like bra fysisk i år som i fjor, og har et lag som stiller enda mer opp for ham. Men det krever enormt mye, sier Ørn til VG. Han forteller at Kristoffs treningsvolum har vært fem prosent høyere denne vinteren enn forrige. Saken fortsetter under sportsnyhetene!TV 2s sykkelkommentator Christian Paasche har i likhet med kollega Lauritzen tro på en enda bedre Kristoff-sesong. – Ja, det tror jeg faktisk. Mulig jeg tror litt med hjertet, men jeg tror at det fort kan skje. Det krever at han vinner en av de store klassikerne, for den Flandern Rundt-seieren hans i fjor var det store, store flaggskipet, svarer Paasche på spørsmål om 2016 kan stå igjen som enda bedre enn 2015. Men 20 triumfer tror han neppe det blir denne gangen. – Jeg tror det skal bli veldig vanskelig for ham, men det er avhengig av hvilke ritt han stiller opp i. En del av de seirene han hadde i fjor var ikke nødvendigvis mot de beste spurtene. Jeg tror ikke antallet er så viktig for ham selv. Hvis han står med åtte seirer og to av de er i de store klassikerne, to av dem i Tour de France og én i VM i Qatar, tror jeg han gir hyldende f... i om det ikke blir 28 seirer, sier Paasche. FÅTT DET MED DEG? Punktering ødela for Boasson HagenResultatmessig har Kristoffs sesongstart vært identisk som den forrige, men kommentatoren synes at 28-åringen ser enda bedre ut denne gangen. – Å slå Cavendish i tre av fire spurter er ganske imponerende, altså... Det er tidlig i sesongen og sånt, men han har vært en spesialist de siste sesongene til å prikke inn formen. Hvis dette er starten på en toppform som skal komme på et senere tidspunkt, så lover det veldig bra. På meg virker det som han er en enda bedre spurter nå. Tidligere ville han mot en så god spurter som Cavendish kanskje ikke holdt og ikke fått de millimetrene som han har fått. Til tross for at det klaffet i Qatar, har det vært en noe trøblete start på sesongen for Kristoff. Lagkameraten Eduard Vorganov har blitt midlertidig suspendert etter å ha testet positivt for doping, og selv om Katjusja slapp kollektiv utestengelse, tror Dag Otto Lauritzen at hendelsen vil prege sesongen. – Ingenting av det er jo positivt for Kristoff, laget eller støtteapparatet. Det er noe som, om ikke mistenkeliggjør, er med på å sette laget ttilbake. Jeg håper de tar det på alvor og at det ikke dukker opp flere tilfeller, sier Lauritzen.
I år som i fjor har Alexander Kristoff (28) åpnet med tre etappeseirer i Tour of Qatar. Eksperter tror 2016 kan overgå drømmeåret 2015.